SKRIFTLIG FORESPØRGSEL E-1997/03

af Mihail Papayannakis (GUE/NGL) til Kommissionen

(16. juni 2003)

Om: Omsiggribende spamming

For nylig blev der i USA vedtaget en lov med henblik på at bekæmpe fænomenet med den uhæmmede og omsiggribende spamming. I visse stater vil de forulempede få mulighed for at anmelde afsenderen af disse op til 25 000 e-mails, og man overvejer endda muligheden af at indføre fængselsstraf.

Eftersom dette fænomen ikke alene er en belastning for millioner af europæere, der har adgang til e-mail, men også er hyppigt forekommende i EU-institutionerne, bedes Kommissionen besvare følgende: Overvejer Kommissionen at træffe foranstaltninger til bekæmpelse af denne gene, og anser Kommissionen det for formålstjenligt at indføre fællesskabslovgivning med henblik på at bekæmpe problemet?

Samlet svarafgivet på Kommissionens vegne af Erkki Liikanenpå skriftlige forespørgsler E-1997/03 og E-2085/03

(24. juli 2003)

Det ærede medlem spørger, om Kommissionen overvejer at træffe foranstaltninger over for uønsket e-post (spam), og i givet fald hvilke.

Første skal det bemærkes, at nok har mange amerikanske delstater vedtaget love mod spamming, men på forbundsplan har USA ikke specifikke forskrifter på dette område. Den amerikanske kongres er imidlertid netop i færd med at drøfte en sådan føderal lovgivning, og desuden kan Federal Trade Commission vedtage at gribe ind over for spamming, der kan kategoriseres som svigagtig eller vildledende praksis.

Derimod har Parlamentet og Rådet allerede i juli 2002 vedtaget regler, der forbyder udsendelse af e-post uden forudgående samtykke, undtagen under særlige, snævert begrænsede omstændigheder (se artikel 13 i Europa-Parlamentets og Rådets direktiv 2002/58/EF om behandling af personoplysninger og beskyttelse af privatlivets fred i den elektroniske kommunikationssektor(1)). Det direktiv skal gennemføres i medlemsstaternes lovgivning senest den 31. oktober 2003.

Resultaterne af denne fremgangsmåde vil afhænge af, hvor effektivt direktivet gennemføres og ikke mindst håndhæves i medlemsstaterne. For at lette arbejdet hermed har Kommissionen via Kommunikationsudvalget (der bistår Kommissionen i forbindelse med det nye regelsæt for elektronisk kommunikation) og Artikel 29-gruppen vedrørende Databeskyttelse sendt medlemsstaterne og de kompetente myndigheder en foreløbig liste med forslag til, hvad der bør gøres.

Herudover indeholder artikel 10 i Europa-Parlamentets og Rådets direktiv 97/7/EF af 20. maj 1997 1997 om forbrugerbeskyttelse i forbindelse med aftaler vedrørende fjernsalg(2) bestemmelser om brug af visse midler til fjernkommunikation, herunder e-post. I forbindelse med fjernsalg af finansielle tjenesteydelser til forbrugerne fastlægger artikel 10 i Europa-Parlamentets og Rådets direktiv 2002/65/EF af 23. september 2002(3) tilsvarende restriktioner for uønskede henvendelser. I såkaldte rækkeviddeklausuler (scope clauses) sikres det, at reglerne anvendes over for tredjelande (artikel 12, stk. 2). Hvad angår e-handel i almindelighed er der endelig artikel 7 i Europa-Parlamentets og Rådets direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked(4), der indeholder regler om beskyttelse mod spam.

Men retsregler er ikke nok i sig selv. Det er også vigtigt at oplyse og bevidstgøre forbrugerne og at inddrage erhvervslivet, f.eks. gennem etablering af god praksis for markedsføring og tilrådighedsstillelse af effektive filtermekanismer. Kommissionen vil arbejde sammen med erhvervsliv og forbrugerorganisationer om at fremme virkningsfulde initiativer på dette område.

Endelig betyder spamproblemets globale rækkevidde, at der er behov for både bilateralt og multilateralt internationalt samarbejde. Her har f.eks. OECD (Organisationen for Økonomisk Samarbejde og Udvikling) for nylig taget initiativer, der er mere end velkomne. Også bilaterale kontakter er under udvikling, og samarbejdet med USA får stor betydning, eftersom en stor del af spamhenvendelserne ser ud til at komme fra firmaer med hjemsted i USA.

(1) EFT L 201 af 31.7.2002.

(2) EFT L 144 af 4.6.1997.

(3) EFT L 271 af 9.10.2002.

(4) EFT L 178 af 17.7.2000.